b'\n_START_ARTICLE_\nJolanda Batagelj\n_START_SECTION_\n\xc5\xbdivljenjepis in kariera\n_START_PARAGRAPH_\nV zgodnji karieri se ni specializirala in je tekla na razli\xc4\x8dnih razdaljah, nato pa je pri\xc4\x8dela intenzivneje tekmovati na 800 m in dosegla nekaj uspehov na tekmovanjih Mednarodne atletske zveze, \xc4\x8deprav je tekmovala proti takrat nepremagljivi Marii Mutola._NEWLINE_Njena najuspe\xc5\xa1nej\xc5\xa1a sezona je bila leta 2002. Zmagala je v teku na 800 m na evropskem dvoranskem prvenstvu na Dunaju, kjer je s \xc4\x8dasom 1:55,82 postavila svetovni dvoranski rekord, na atletskem mitingu EAA v belgijskem Heusden Zolderju, kjer je s \xc4\x8dasom 1:55,19 kljub slabim vremenskim razmeram dosegla tudi najbolj\xc5\xa1i rezultat leta na svetu in trinajsti najbolj\xc5\xa1i rezultat vseh \xc4\x8dasov, ter na evropskem prvenstvu. Tega leta je bila nominirana za Slovenko leta, prejela pa je naziv slovenske \xc5\xa1portnice leta (znova v letih 2003 in 2004)._NEWLINE_Nov odmeven nastop je dosegla na poletnih olimpijskih igrah 2004 v Atenah, ko je v finalu teka na 800 m po fotofini\xc5\xa1u zasedla tretje mesto in osvojila bronasto olimpijsko medaljo._NEWLINE_Zaton kariere se je za\xc4\x8del 18. junija 2007, ko je bila na protidopin\xc5\xa1kem testiranju pozitivna za eritropoetin. 26. julija je Mednarodna atletska zveza sporo\xc4\x8dila, da je B-test potrdil rezultate. Sama je zanikala uporabo nedovoljenih substanc in napovedala prito\xc5\xbebo. Kaznovana je bila z dveletno prepovedjo tekmovanj; znova se je na steze vrnila julija 2009, a je z mednarodnim nastopanjem zaklju\xc4\x8dila._NEWLINE_Po izbruhu dopin\xc5\xa1ke afere leta 2007 se je lo\xc4\x8dila od takratnega mo\xc5\xbea Ale\xc5\xa1a \xc4\x8ceplaka. Dve leti kasneje se je poro\xc4\x8dila z atletom Andrejem Batageljem, par \xc5\xbeivi v Celju in ima dvoj\xc4\x8dici.\n_START_SECTION_\nRekordi\n_START_PARAGRAPH_\nBatageljeva je ve\xc4\x8dkratna dr\xc5\xbeavna rekorderka ter svetovna dvoranska rekorderka v teku na 800 m s \xc4\x8dasom 1:55,82 (Dunaj, 2. marec 2002).'